Okresná prokuratúra Zvolen 
Trhová 1, 960 19 Zvolen 1 	

Sp. zn. : 3 Pv 748/11/6611	Zvolen, 2.3.2012
EEČ : 2-51-24-2012

U Z N E S E N I E

Trestná vec:	obvinený XXXXX 
Prečin:	zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátorka Okresnej prokuratúry Zvolen
Rozhodnutie:
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX, 
Skutková veta:
v období od 01.01.2011 do súčasnosti v Krupine a na iných miestach si riadne neplnil svoju zákonnú vyživovaciu povinnosť, a to aj napriek tomu, že bol rozsudkom Okresného súdu vo Zvolene pod číslom konania 13C 121/2010-38 zo dňa 12.12.2010 zaviazaný prispievať na výživu svojich maloletých detí XXXXX, nar. XXXXX a XXXXX, nar. XXXXX, obidvaja trvalo bytom XXXXX, okres XXXXX, prechodne bytom XXXXX, ul. XXXXX, mesačne sumou vo výške 50,- € na každé dieťa zvlášť vždy do 20-teho dňa v mesiaci vopred k rukám matky XXXXX, XXXXX, okres XXXXX, prechodne bytom XXXXX, ul. XXXXX, čím za uvedené obdobie dlhoval na výživnom sumu vo výške 1 100,- €

Právna veta:
lebo zanikla trestnosť činu
Odôvodnenie:
Na Okresnom riaditeľstve Policajného zboru, Obvodnom oddelení v Krupine bolo pod ČVS:ORP-2447/KA-ZV-2011 vedené trestné stíhanie proti obvinenému XXXXX za prečin zanedbania povinnej výživy podľa § 207 odseku 1 Trestného zákona, ktorého sa mal dopustiť spôsobom uvedeným vo výrokovej časti tohto uznesenia. 

Vo veci bolo vykonané skrátené vyšetrovanie, počas ktorého okrem výsluchu obvineného XXXXX boli vykonané aj ďalšie dôkazy, a to výsluch poškodenej XXXXX, bol zadovážený rozsudok Okresného súdu vo Zvolene č.k. 13C 121/10-38 zo dňa 13.12.2008, výzva na zaplatenie výživného, doklady o úhrade výživného, rodné listy, daňové priznanie, správa Sociálnej poisťovne, výpis zo živnostenského registra, správa ÚPSVaR, výpis z evidencie vozidiel, posudky z miesta bydliska, odpis z registra trestov a ostatný listinný materiál.  

Z nadobudnutého dôkazného materiálu vyplynulo, že uvedeného prečinu sa dopustil XXXXX, ktorý si neplnil svoju vyživovaciu povinnosť voči svojim maloletým deťom XXXXX a XXXXX napriek tomu, že mu táto vyplývala z rozhodnutia Okresného súdu vo Zvolene č.k. 13C 121/10-38 zo dňa 13.12.2008, čím mu vznikol dlh tak, ako je to vyššie uvedené. Obvinený XXXXX, nar. XXXXX, ku dňu 24.02.2012 uhradil zmeškané výživné za obdobie štrnástich mesiacov spolu v celkovej výške 1.400 € o čom  predložil doklady, ktoré sú súčasťou spisového materiálu.

V procesnom postavení obvineného XXXXX dňa 24. februára 2012 v zápisnici o výsluchu obvineného vypovedal, že si je vedomý spáchania uvedeného prečinu, výživné na svoje maloleté deti si riadne a pravidelne neplnil z dôvodu, že ako živnostník nemal pravidelné právu a nebol schopný platiť. Momentálne žije a je zamestnaný v Nemecku, výživné dodatočne uhradil v prospech účtu č. XXXXX svojej bývalej manželky XXXXX, a to dňa 23.01.2012 sumu  700,- €, dňa 08.02.2012 sumu 600,- € a dňa 24.02.2012 sumu 100,- €. V závere uviedol, že deti si pravidelne berie po dohode s manželkou, má s nimi dobrý vzťah a v budúcnosti bude pravidelne prispievať na výživu svojich detí.
 
Ďalej bola dňa 26.02.2012 ku skutku vypočutá v procesnom postavení svedka - poškodeného XXXXX, XXXXX, ktorá uviedla, že obvinený XXXXX si ku dňu výsluchu splnil vyživovaciu povinnosť a dlžné výživné uhradil v plnej výške. XXXXX nemá žiadnu dlžobu na výživnom a celú sumu má uhradenú. Ďalej uviedla, že neplnenie si vyživovacej povinnosti zo strany XXXXX nemalo trvalo nepriaznivé následky na ich deti XXXXX a XXXXX a ani sa týmto nedostala do nebezpečenstva núdze. 

Súčasťou spisového materiálu je aj rozsudok OS Zvolen sp. zn. 13C 121/2010-38 zo dňa 13.12.2010, ktorým bol obvinený zaviazaný platiť výživné. Zo Sociálnej poisťovne bolo oznámené, že obvinený XXXXX je evidovaný v databáze ako SZČO  od roku 01.07.2011. Zo správy ÚPSVaR Zvolen, pracovisko XXXXX vyplýva, že obvinený XXXXX nepoberá dávku a príspevky v hmotnej núdzi. Podľa výpisu z katastra nehnuteľností obvinený nevlastní žiadnu nehnuteľnosť v pôsobnosti Správy katastra XXXXX. V evidencii priestupkov menovaný nemá záznam. Podľa odpisu z registra trestov obvinený nemá žiadný záznam. 

Vykonaným dokazovaním v priebehu prípravného konania bolo preukázané, že obvinený XXXXX svojím konaním mohol naplniť zákonné znaky skutkovej podstaty prečinu zanedbania povinnej výživy podľa § 207 odseku 1 Trestného zákona. 

V zmysle ustanovenia § 215 odseku 1 písmena h/ Trestného poriadku prokurátor zastaví trestné stíhanie, ak zanikla trestnosť činu.

 Trestnosť tohto trestného činu zaniká podľa § 86 odseku a/  a odseku b/ Trestného zákona vtedy, ak trestný čin nemal trvalo nepriaznivé následky a páchateľ svoju povinnosť, vo vzťahu k oprávneným osobám, a to k matke dieťaťa dodatočne splnil skôr, než sa súd odobral na záverečnú poradu.

Pretože obvinený  XXXXX svoju zákonnú povinnosť vyživovať iného určenú mu súdnym rozhodnutím dodatočne splnil v celom rozsahu a trestný čin nemal nepriaznivý vplyv na vývoj a vývin maloletých detí, súčasne nebol dôvod na zastavenie trestného stíhania z iného dôvodu, rozhodla som tak, ako je vyššie uvedené.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Danica Škarbová
prokurátorka